CHEWA มั่นใจผลงานปีนี้พลิกฟื้น – เล็งผุดโครงการใหม่ต่อเนื่อง
CHEWA มั่นใจผลงานปีนี้พลิกฟื้น รับรายได้จาก 3 โครงการเดิม, เล็งผุดโครงการใหม่อย่างต่อเนื่อง หวังดันรายได้ปีนี้โตตามเป้า
23 ก.พ. 2560

นายบุญ ชุน เกียรติ กรรมการผู้จัดการ บริษัท ชีวาทัย จำกัด (มหาชน) หรือ CHEWA เปิดเผยว่า ผลการดำเนินงานโดยรวมของกลุ่มบริษัทในปีนี้จะพลิกฟื้นกลับมาได้ เนื่องจากมีรายได้จาก 3 โครงการที่เปิดตัวไปแล้วเข้ามา อีกทั้งบริษัทยังมีแผนเปิดโครงการใหม่ๆอย่างต่อเนื่อง โดยเชื่อมั่นว่าความต้องการซื้อที่อยู่อาศัยยังมีแนวโน้มอยู่ในทิศทางที่ดี และคาดว่าน่าจะส่งผลผลักดันให้รายได้ปีนี้เป็นไปตามเป้าหมายที่ตั้งไว้
สำหรับผลประกอบการงวดประจำปี 59 บริษัทและบริษัทย่อยจะมีกำไรสุทธิอยู่ที่  63.08 ล้านบาท เทียบจากงวดเดียวกันของปีก่อนอยู่ที่  83.22 ล้านบาท ลดลง 20.14 ล้านบาท คิดเป็นอัตราลดลง 24.20% แต่เชื่อว่าภาพรวมธุรกิจของบริษัทฯ และบริษัทย่อยในปี 60 จะมีแนวโน้มที่ดีกว่าปีที่ผ่านมาอย่างแน่นอน ตามความต้องการซื้อที่อยู่อาศัยทั้งบ้านและคอนโดมิเนียมที่ยังขยายตัวอยู่ในทิศทางที่ดี
นอกจากนี้ ยังเตรียมรับรู้รายได้จากโครงการที่อยู่ระหว่างดำเนินการก่อสร้างอีก 3 โครงการ ได้แก่ โครงการชีวารมย์ รังสิต-ดอนเมือง โครงการชีวาทัย เรสซิเดนซ์  บางโพ และโครงการชีวาทัย เรสซิเดนซ์อโศก  มูลค่าโครงการรวมประมาณ 3,200 ล้านบาท  ซึ่งบริษัทฯ มีแผน Grand opening ทั้ง 3 โครงการในปีนี้ อย่างไรก็ตาม บริษัทมียอดขายจาก 3 โครงการดังกล่าว ณ วันที่ 31 ธ.ค.59 ไปแล้วกว่า 50%
“แม้ผลการดำเนินงานปีที่ผ่านมาจะไม่เป็นไปตามเป้าที่ตั้งไว้  สืบเนื่องมาจากภาวะเศรษฐกิจในประเทศชะลอตัว โดยเฉพาะช่วงไตรมาสที่ 4  ที่ได้รับผลกระทบค่อนข้างมาก ประกอบกับการปล่อยสินเชื่อของสถาบันการเงินมีความเคร่งครัดมากขึ้น ทำให้บริษัทต้องมีมาตรการเข้มงวดในการคัดเลือกลูกค้ามากขึ้น  แต่เชื่อว่าปีนี้ผลการดำเนินงานโดยรวมของกลุ่มบริษัทจะพลิกฟื้นกลับมาได้”นายบุญ ชุน เกียรติ กล่าว